Байгаль орчин, хүнс, хөдөө аж ахуйн байнгын хорооны ажлын хэсгийн хуралдааны тойм

Байгаль орчин, хүнс, хөдөө аж ахуйн байнгын хорооны №03 тоот тогтоолоор байгуулагдсан “Төрөөс үйлдвэр, хөдөө, аж ахуйн талаар баримтлах бодлого түүнийг хэрэгжүүлэхтэй холбогдсон хөтөлбөр боловсруулах” үүрэг бүхий ажлын хэсэг 2014 оны 01 дүгээр сарын 22-ны өдрийн 15.00 цагт “Г” танхимд хуралдлаа.

Хуралдаанд Улсын Их Хурлын гишүүн, Ажлын хэсгийн ахлагч М.Зоригт, Улсын Их Хурлын гишүүн Ё.Отгонбаяр, Улсын Их Хурлын гишүүн Г.Баярсайхан, Улсын Их Хурлын гишүүн Д.Дэмбэрэл, Улсын Их Хурлын гишүүн Ж.Эрдэнэбат, Улсын Их Хурлын гишүүн Д.Сумъяабазар, Үйлдвэр, хөдөө аж ахуйн яамны дэд сайд Ц.Туваан, Төрийн нарийн бичгийн дарга Х.Золжаргал, Стратегийн бодлого, төлөвлөлтийн газрын дарга Л.Чой-Иш**,** Газар тариалангийн бодлогын хэрэгжилтийг зохицуулах газрын дарга Ч.Рэнчинсэнгээ, Хуулийн хэлтсийн дарга Б.Алтанцэцэг, Боловсрол, шинжлэх ухааны яамны Стратегийн бодлого төлөвлөлтийн газрын дарга Д.Насанбаяр, Зам Тээврийн Яамны Стратегийн бодлого төлөвлөлтийн газрын дарга Б.Галбадрах, Хөдөлмөрийн яамны жижиг дунд үйлдвэрийг хөгжүүлэх газрын дарга Б.Бат-Амгалан, Байнгын хорооны ахлах зөвлөх Р.Батсүх, зөвлөх Я.Хишигт, референт З.Оюунсүрэн нар оролцов.

Салбарын бодлоготой холбогдуулан Улсын Их Хурлын гишүүд дараах саналыг гаргасан болно. Үүнд:

1. Улсын Их Хурлын гишүүн Ж.Эрдэнэбат хөрсний үржил шимийг хамгаалах, сайжруулах, зөв ээлжлэн тариалалтын системийг нэвтрүүлэх, дэвшилтэт технологид суурилсан техник хангамжийг сайжруулах, усалгаатай талбайн хэмжээ, агуулах, зоорийн хүчин чадлыг нэмэгдүүлэхээс гадна Зүүн баруун бүсийн тариаланг хөгжүүлэхээр хөтөлбөрт тусгах нь зүйтэй гэсэн саналыг,

2. Улсын Их Хурлын гишүүн Д.Сумъяабазар импортоор оруулж ирж буй техник нь Монгол орны хөрс цаг уурын нөхцөлд зохицсон, хөрсийг элэгдэл, эвдэрлээс хамгаалахад зориулагдсан байхыг анхаарах нь зүйтэй гэсэн саналыг,

3. Улсын Их Хурлын гишүүн Г.Баярсайхан бэлчээрийн мал аж ахуй эрхлэж байгаа манай орны нөхцөлд газар тариаланг бүсээр ялгавартай эрхлэх бодлогыг хэрэгжүүлэх нь зүйтэй гэсэн саналыг тус тус гаргав.

     Ажлын хэсгийн ахлагч бодлого, хөтөлбөрт тусгах саналуудыг холбогдох яам, газрууд, газар тариалан эрхлэгч байгууллагууд, иргэд, олон нийтээс гаргуулан авах, ирсэн саналуудад, шинжилгээ, судалгаа хийж нэгтгэн хэлэлцүүлэхийг ажлын дэд хэсгийн ахлагчд үүрэг болгов.

Хуралдаан 16.30 цагт өндөрлөв.

БАЙНГЫН ХОРООНЫ АЖЛЫН АЛБА